SUPER ดีดบวก 1% สวนตลาดฯ รับข่าว COD “โซลาร์เวียดนาม” 550MW
SUPER ดีดบวก 1% สวนตลาดฯ รับข่าว COD “โซลาร์เวียดนาม” 550MW
4 ม.ค. 2564

ผู้สื่อข่าวรายงานว่า ราคาหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ณ เวลา 10.13 น. อยู่ที่ระดับ 0.97 บาท บวก 0.01 บาท หรือ 1.04% สูงสุดที่ระดับ 0.99 บาท ต่ำสุดที่ระดับ 0.95 บาท ด้วยมูลค่าการซื้อขาย 156.57 ล้านบาท

ด้าน นายจอมทรัพย์ โลจายะ ประธานคณะกรรมการ SUPER  เปิดเผยว่า เมื่อวันที่ 31 ธันวาคม 2563 บริษัทฯได้เดินเครื่องจ่ายไฟฟ้าเข้าระบบเชิงพาณิชย์ (COD) ในโครงการโรงไฟฟ้าพลังงานแสงอาทิตย์ในประเทศเวียดนามของบริษัทย่อย จำนวน 3 โครงการ ขนาดกำลังการผลิตติดตั้งรวม 550 เมกะวัตต์ โดยจ่ายกระแสไฟฟ้าให้กับการไฟฟ้าเวียดนาม (EVN) เป็นที่เรียบร้อยแล้ว ส่งผลให้กำลังการผลิตในประเทศเวียดนามเพิ่มขึ้นเป็น 836.72 เมกะวัตต์
ทั้งนี้ เมื่อรวมกับโครงการดังกล่าว จะทำให้บริษัทฯมีโครงการโรงไฟฟ้าพลังงานแสงอาทิตย์ ที่จ่ายไฟฟ้าเข้าระบบเชิงพาณิชย์ (COD)ให้กับการไฟฟ้าเวียดนาม (EVN) เป็นจำนวนรวมทั้งสิ้น 9 โครงการ กำลังการผลิตรวม 836.72 เมกะวัตต์ เมื่อรวมโครงการโรงไฟฟ้าพลังงานแสงอาทิตย์ ในประเทศไทยที่ COD แล้วจำนวน 563.60 เมกะวัตต์ และโครงการโรงไฟฟ้าพลังงานงานความร้อนจากขยะในไทยที่ COD อีกจำนวน 18 เมกะวัตต์ทำให้ปัจจุบันมีกำลังการผลิตกระแสไฟฟ้ารวมทั้งสิ้น 1,418.32 เมกะวัตต์
“การปิดดีลโซลาร์ฟาร์มฯ กำลังการผลิต 550 เมกะวัตต์ ที่เวียดนามในครั้งนี้ เป็นไปตามแผนที่กำหนดไว้ และถือเป็นอีกก้าวสำคัญที่จะช่วยผลักดันให้แนวโน้มธุรกิจเติบโตอย่างแข็งแกร่ง และมั่นคง ซึ่งเรายังไม่หยุดเพียงเท่านี้ ยังคงมองหาโอกาสการลงทุนประเทศอื่นๆ เพื่อสร้างผลตอบแทนที่ดีได้อย่างต่อเนื่อง” นายจอมทรัพย์ กล่าว
ประธานคณะกรรมการ  กล่าวว่า ในปี 2564 ผลการดำเนินงานมีโอกาสทำสถิติสูงสุดใหม่ได้อีกครั้ง โดยบริษัทฯตั้งเป้ารายได้รวมอยู่ที่ 10,000 ล้านบาท  เนื่องจาก จำนวนกำลังการผลิตกระแสไฟฟ้าเพิ่มขึ้น ทั้งจากการขายไฟเข้าระบบเชิงพาณิชย์ทั้งจากโรงไฟฟ้าเดิม และโรงไฟฟ้าใหม่ ขณะที่โครงการโรงไฟฟ้าพลังงานลม (วินด์ฟาร์ม) ขนาดกำลังการผลิตติดตั้ง 171 เมกะวัตต์ และ 250 เมกะวัตต์ อยู่ระหว่างการเร่งก่อสร้าง คาดว่าจะทยอย COD ได้ภายในปี 2564  รวมทั้งการควบคุมประสิทธิการบริหารต้นทุนให้ดีขึ้นตามแผนที่วางไว้อย่างแน่นอน